SET เช้ารีบาวด์ 10 จุด แรงซื้อกลับหุ้นบิ๊กแคป-เล็งฟันด์โฟลว์ไหลเข้า
SET เช้ารีบาวด์ 10 จุด แรงซื้อกลับหุ้นบิ๊กแคป เล็งฟันด์โฟลว์ไหลเข้าในส่วน Value stock และได้แรงหนุนราคาน้ำมันดิบพุ่งขึ้นตามสถานการณ์ตึงเครียดระหว่างสหรัฐ-รัสเซียประเด็นยูเครน
26 ม.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:21 น. อยู่ที่ 1,648.68 จุด เพิ่มขึ้น 9.59 จุด หรือ 0.58% สูงสุดที่ 1,649.82 จุด ต่ำสุดที่ 1,645.32 จุด มูลค่าการซื้อขาย 1.37 หมื่นล้านบาท
บล.คิงส์ฟอร์ด ระบุในบทวิเคราะห์วันนี้ (26ม.ค.2565) ว่า ประเมิน SET Index ทรงตัวในกรอบแนวรับ 1,630 จุด แนวต้าน 1,650 จุด รอผลการประชุมเฟดและรายงานกำไรไตรมาส 4/2564 กลุ่ม Real Sector แนะนำซื้อ KBANK, SCB, KTB, BLA อานิสงส์ดอกเบี้ยขาขึ้น ส่วนกลุ่มพลังงาน ได้แก่ PTT, PTTEP, SPRC และแนะนำเก็งกำไร ได้แก่ RBF, DOD, GUNKUL รับอานิสงส์คลายล็อคกัญชา
ด้านบล.กรุงศรี ระบุในบทวิเคราะห์วันนี้ (26 ม.ค.2565) ว่า  คาด SET แกว่งตัวกรอบ 1,630 – 1,650 จุด แม้ว่าภาวะตลาดจะได้แรงหนุนราคาน้ำมันดิบพุ่งขึ้นตามสถานการณ์ตึงเครียดระหว่างสหรัฐ-รัสเซียประเด็นยูเครน รวมถึง Fund flow ต่างชาติที่ไหลเข้าในส่วน Value stock อย่างไรก็ตามควรระวังแรงขายลดความเสี่ยงเพื่อติดตามการประชุม FED เกี่ยวกับแนวโน้มการปรับขึ้นอัตราดอกเบี้ยซึ่งจะกดดันต่อภาวะตลาด